ג'ירו די לומברדיה

ג'ירו די לומברדיה (איטלקית: Giro di Lombardia, החל מ-2012 נקרא באופן רשמי Il Lombardia) הוא מרוץ אופניים חד-יומי המתקיים באוקטובר, בכל שנה, בצפון איטליה. המרוץ, אשר מכונה גם "מרוץ העלים הנושרים" (באיטלקית: la classica delle foglie morte) הוא אחד מהמרוצים הוותיקים ביותר ונמנה עם חמשת המונומנטים הנחשבים כמרוצים החד יומיים החשובים ביותר בעולם מרוצי האופניים. המרוץ נחשב כמרוץ המסיים את עונת מרוצי האופניים.

==ההיסטוריה של המרוץ==
המרוץ נערך לראשונה ב־1905 ונקרא אז "מילאנו־מילאנו". ב־1907 קיבל המרוץ את שמו הנוכחי. מסלול המרוץ עבר שינויים רבים במהלך השנים. הערים: מילאנו, ססטו סן ג'ובאני, ברגמו, וארזה, מונזה וקונאו שימשו כנקודת הזינוק או כקו הסיום במרוץ.

המרוץ הראשון נערך ב־12 בנובמבר 1905 והמסלול היה באורך של 230 קילומטרים שרובם היה דרכי עפר ולא כבישים סלולים. המנצח מכוסה הבוץ, ג'ובאני ג'רבי, חצה את קו הסיום 40 דקות לפני מתחריו. הסיבה לפער העצום הייתה נפילה המונית של מתחריו העיקריים במעבר צר ובוצי. חלק מהמתחרים טענו כי האוהדים האיטלקים סייעו לג'רבי בקטעים קשים בכך שדחפו אותו ובאותה עת, פיזרו נעצים על המסלול כדי לעכב את מתחריו. שני רוכבים צרפתים, שרדפו אחרי ג'רבי, טענו כי האוהדים האיטלקים השליכו זוג אופניים אל המסלול ופגעו באופניהם.

הרוכב הצרפתי, אנרי פליסייה, ניצח במרוץ שלוש פעמים. פעמיים לפני מלחמת העולם הראשונה (1911 ו־1913) ופעם אחת לאחר המלחמה בה איבד את אחיו, שהיה גם הוא רוכב אופניים מפורסם, ב־1920.

בשנות העשרים נוספו עוד גבעות לתווי המסלול. הבולטת בהם הייתה ה"מדונה דל גיזאלו" (Madonna del Ghisallo) שהיא עד היום אחת מנקודות השיא במסלול המרוץ. מצד שני, כבישים נסללו והמרוץ הפך למהיר יותר. מ־1921 ועד 1950 זכו רק רוכבים איטלקים במרוץ. במיוחד בלטו באותן שנים הכוכבים הגדולים: אלפרדו בינדה, קונסטנטה ג'יררדניו, ג'ינו ברטלי ופאוסטו קופי.

בשנים 1943 ו־1944 לא נערך המרוץ בשל מלחמת העולם השנייה. בשנות החמישים הושגו רוב הניצחונות במרוץ במאוצים רבי משתתפים. המסלול, שעבר כבר על כבישים בלבד (גם דרך העפר ל"מדונה דל גיזאלו" נסללה לאכזבתם של אוהדי הספורט), והסתיים בוולודרום ויגורלי שבמילאנו, לא היה מספיק סלקטיבי. ב־1960 נוספה עלייה קשה למסלול: סורמאנו (Sormano). ב־1961 התבצע שינוי חשוב נוסף כאשר הסיום הועבר ממילאנו אל קומו וכך ירדו 60 קילומטרים מישוריים מהקטע האחרון במרוץ. בקטע זה נהגו קבוצות המאיצים להשיג את הבורחים.

ב־1965 עבר המרוץ בפעם הראשונה במסלולו הקלאסי שמאז עבר שינויים מעטים. בחלקו הראשון של מסלול זה טיפסו הרוכבים על הסורמאנו ועל המדונה דל גיזאלו מהצד הנוח יותר של העליות. המחצית השנייה של המרוץ כללה את העליות של "אינטלווי" (Intelvi), "שיניאנו" (Schignano) ו"סן פרמו" (San Fermo) ב־65 הקילומטרים האחרונים של המרוץ. המנצח באותה שנה היה אלוף העולם הטרי, האנגלי טום סימפסון שמת שנתיים מאוחר יותר במעלה המון ונטו בטור דה פראנס כתוצאה משימוש בסמים. מלבד סימפסון, זכו עוד חמישה רוכבים במרוץ כשהם לובשים את חולצת הקשת בענן – חולצת המנצח במרוץ הכביש באליפות העולם הנערכת בתחילת אוקטובר, כשבועיים לפני המרוץ האיטלקי. הרוכבים הם: אלפרדו בינדה, אדי מרקס, פליצ'ה ג'ימונדי, ג'וזפה סרוני ופאולו בטיני. ניצחונו של בטיני ב־2006 היה מרגש במיוחד. בטיני איבד את אחיו שבוע לפני כן בתאונת דרכים בעת שזה היה בדרכו לארגן לו את מסיבת הניצחון לכבוד זכייתו באליפות העולם.

==מסלול המרוץ==

==רוכבים אשר צברו מספר גדול של ניצחונות במרוץ==
===חמישה ניצחונות===
* פאוסטו קופי (איטליה) בשנים: 1946, 1947, 1948, 1949 ו־1954

===ארבעה ניצחונות===
* אלפרדו בינדה (איטליה) בשנים: 1925, 1926, 1927 ו־1931

===שלושה ניצחונות===
* אנרי פליסייה (צרפת) בשנים: 1911, 1913 ו־1920
* גייטנו בלוני (איטליה) בשנים: 1915, 1918 ו־1928
* קונסטנטה ג'יררדניו (איטליה) בשנים: 1919, 1921 ו־1922
* ג'ינו ברטלי (איטליה) בשנים: 1936, 1939 ו־1940
* שון קלי (אירלנד) בשנים: 1983, 1985 ו־1991
* דמיאנו קונגו (איטליה) בשנים: 2004, 2007 ו־2008
* טאדיי פוגאצ'אר (סלובניה) בשנים: 2021, 2022 ו-2023

==מנצחי השנים האחרונות==
*1999 – מירקו צ'לסטינו (איטליה)
*2000 – ריימונדאס רומשאס (ליטא)
*2001 – דנילו די-לוקה (איטליה)
*2002 – מיקלה ברטולי (איטליה)
*2003 – מיקלה ברטולי (איטליה)
*2004 – דמיאנו קונגו (איטליה)
*2005 – פאולו בטיני (איטליה)
*2006 – פאולו בטיני (איטליה)
*2007 – דמיאנו קונגו (איטליה)
*2008 – דמיאנו קונגו (איטליה)
*2009 – פיליפ ז'ילבר (בלגיה)
*2010 – פיליפ ז'ילבר (בלגיה)
*2011 – אוליבר צוג (שווייץ)
*2012 – ז'ואקים רודריגז (ספרד)
*2013 – ז'ואקים רודריגז (ספרד)
*2014 – דן מרטין (אירלנד)
*2015 – וינצ'נצו ניבאלי (איטליה)
*2016 – אסטבן צ'אבס (קולומביה)
*2017 – וינצ'נצו ניבאלי (איטליה)
*2018 – טיבו פינו (צרפת)
*2019 – באוקה מולמה (הולנד)
*2020 – יאקוב פוגלסן (דנמרק)
*2021 – טאדיי פוגאצ'אר (סלובניה)
*2022 – טאדיי פוגאצ'אר (סלובניה)
*2023 – טאדיי פוגאצ'אר (סלובניה)

==קישורים חיצוניים==

* 

* [http://www.cyclingnews.com/road/2008/oct08/lombardia08 פרטים על המרוץ] 
* [http://www.gazzetta.it/gallery/Ciclismo/vuoto.shtml?2006/10_Ottobre/giro_lombardia/1&1 סדרת תמונות מההיסטוריה של המרוץ]
* [http://www.dailypeloton.com/displayarticle.asp?pk=2090 ההיסטוריה של המרוץ] 

קטגוריה:מרוצי וורלד טור
קטגוריה:איטליה: מרוצי אופניים